ສະຫາຍເລຂາທິການໃຫຍ່ພັກກອມມູນິດຫວຽດນາມ ຫງວຽນຝູຈ້ອງ (ພາບ: TTXVN)
ຄຳແນະນຳຂອງກອງບັນນາທິການ: ວັນທີ 25 ມິຖຸນາ 2018, ຢູ່ນະຄອນຫຼວງຮ່າໂນ້ຍ, ຄະນະຊີ້ນຳສູນກາງກ່ຽວກັບການປ້ອງກັນແລະຕ້ານການສໍ້ລາດບັງຫຼວງ ໄດ້ຈັດຕັ້ງກອງປະຊຸມທົ່ວປະເທດກ່ຽວກັບວຽກງານປ້ອງກັນ ຕ້ານການສໍ້ລາດບັງຫຼວງ, ຕີລາຄາສະພາບການ, ຜົນສຳເລັດຂອງວຽກງານປ້ອງກັນ ຕ້ານການສໍ້ລາດບັງຫຼວງ ນັບແຕ່ເມື່ອຄະນະຊີ້ນຳໄດ້ຮັບການສ້າງຕັ້ງຂຶ້ນມາ (ປີ 2013), ໂດຍສະເພາະຢ່າງຍິ່ງແມ່ນ ນັບແຕ່ຕົ້ນສະໄໝກອງປະຊຸມໃຫຍ່ຄັ້ງທີ XII ຂອງພັກມາເຖິງດຽວນີ້, ປຶກສາພິຈາລະນາທິດທາງ, ໜ້າທີ່ ແລະວິທີແກ້ໄຂທີ່ເປັນຈຸດໜັກໃນເວລາທີ່ຈະມາເຖິງ. ສະຫາຍ ຫງວຽນຝູຈ້ອງ ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ, ຫົວໜ້າຄະນະຊີ້ນຳສູນກາງກ່ຽວກັບການປ້ອງກັນແລະຕ້ານການສໍ້ລາດບັງຫຼວງ ໄດ້ເປັນປະທານກອງປະຊຸມ ແລະມີບົດປະກອບຄວາມເຫັນອັດກອງປະຊຸມ. ວາລະສານກອມມູນິດຂໍໄດ້ເປັນກຽດແນະນຳເນື້ອໃນບົດປະກອບຄວາມເຫັນທີ່ສຳຄັນຂອງສະຫາຍເລຂາທິການໃຫຍ່.
ຜ່ານການເຮັດວຽກຢ່າງຮີບດ່ວນ, ເຂັ້ມງວດ ແລະມີຄວາມຮັບຜິດຊອບໃນວັນໜຶ່ງ, ກອງປະຊຸມທົ່ວປະເທດກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງ ໄດ້ສຳເລັດເນື້ອໃນ, ໂຄງການທີ່ວາງໄວ້.
ກອງປະຊຸມໄດ້ຮັບຟັງລາຍງານສະພາບການ, ຜົນສຳເລັດຂອງວຽກງານປ້ອງກັນແລະຕ້ານການສໍ້ລາດບັງຫຼວງໃນເວລາທີ່ຜ່ານມາ, ໂດຍສະເພາະຢ່າງຍິ່ງແມ່ນແຕ່ຕົ້ນສະໄໝກອງປະຊຸມໃຫຍ່ຄັ້ງທີ XII ຂອງພັກມາເຖິງດຽວນີ້, ໜ້າທີ່ແລະວິທີແກ້ໄຂທີ່ສຳຄັນໃນເວລາທີ່ຈະມາເຖິງ.
ຄວາມເຫັນຂອງບັນດາສະຫາຍເບິ່ງລວມລ້ວນແຕ່ສະແດງເຖິງຄວາມເປັນເອກະພາບສູງກັບເນື້ອໃນຂອງລາຍງານ, ພ້ອມກັນນັ້ນກໍ່ເພີ່ມເຕີມ, ທຳຄວາມກະຈ່າງແຈ້ງຕື່ມອີກ ກ່ຽວກັບຫຼາຍບັນຫາ; ຍົກໃຫ້ເຫັນຕື່ມອີກບາງບົດຮຽນ, ວິທີເຮັດທີ່ດີໃນການຊີ້ນຳນຳພາໃນເວລາທີ່ຜ່ານມາ ແລະ ໄດ້ມີຂໍ້ສະເໜີແນະ, ຄຳແນະນຳ, ການເນັ້ນຢ້ຳວິທີແກ້ໄຂຈຳນວນໜຶ່ງ ເພື່ອແນໃສ່ຍູ້ແຮງຍິ່ງກວ່າອີກ ວຽກງານປ້ອງກັນແລະຕ້ານການສໍ້ລາດບັງຫຼວງໃນເວລາທີ່ຈະມາເຖິງ. ເພື່ອສຳເລັດສິ້ນສຸດກອງປະຊຸມ, ຂ້າພະເຈົ້າຂໍອະທິບາຍທຳຄວາມກະຈ່າງແຈ້ງຕື່ມອີກບາງບັນຫາ:
ພາບລວມທົ່ວໄປກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງ ນັບແຕ່ພາຍຫຼັງກອງປະຊຸມໃຫຍ່ຄັ້ງທີ XII ຂອງພັກມະເຖິງດຽວນີ້
ພວກເຮົາດີໃຈທີ່ເຫັນວ່າ, ພາຍຫຼັງສອງກວ່າປີແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ, ເຖິງວ່າຕ້ອງປະເຊີນໜ້າກັບຄວາມຫຍຸ້ງຍາກແລະສິ່ງທ້າທາຍຫຼາຍປະການກໍ່ຕາມ, ແຕ່ດ້ວຍຄວາມພະຍາຍາມສູ້ຊົນ, ຮ່ວມແຮງຮ່ວມໃຈກັນຂອງທົ່ວພັກ, ທົ່ວປວງຊົນ, ປະເທດເຮົາຈຶ່ງສືບຕໍ່ພັດທະນາ ແລະບັນລຸບັນດາໝາກຜົນທີ່ຮອບດ້ານພໍຄວນໃນເກືອບທຸກໆຂົງເຂດ.
ເສດຖະກິດມະຫາພາກສືບຕໍ່ມີຄວາມໝັ້ນຄົງ; ບັນດາການສົມດຸນໃຫຍ່ໄດ້ຮັບປະກັນ, ໄພເງິນເຟີ້ຖືກຄວບຄຸມ; ຄວາມປອດໄພທາງສັງຄົມໄດ້ຮັບການເບິ່ງແຍງດູແລເປັນຢ່າງດີ; ເປັນຄັ້ງທຳອິດໃນຫຼາຍປີທີ່ພວກເຮົາໄດ້ສຳເລັດແຜນການເສດຖະກິດ-ສັງຄົມຢ່າງຮອບດ້ານ ແລະລື່ນລະດັບຄາດໝາຍ, ການເຕີບໂຕ ຈີດີພີ ບັນລຸ 6,81% ຊຶ່ງເປັນລະດັບສູງທຽບກັບຫຼາຍປະເທດໃນພາກພື້ນ ແລະໃນໂລກ.
ການປ້ອງກັນປະເທດ, ປ້ອງກັນຄວາມສະຫງົບໄດ້ຮັບການເພີ່ມທະວີ, ອະທິປະໄຕແຫ່ງຊາດໄດ້ຮັບການປົກປ້ອງຢ່າງໝັ້ນຄົງ. ວຽກງານການຕ່າງປະເທດນັບມື້ນັບໄດ້ເປີດກວ້າງ ເຂົ້າສູ່ລວງເລິກ, ສະຖານະແລະກຽດສັກສີຂອງຫວຽດນາມໃນເວທີໂລກສືບຕໍ່ໄດ້ຮັບການຍົກສູງຂຶ້ນ. ວຽກງານກໍ່ສ້າງປັບປຸງພັກ, ປັບປຸງບູລະນະລະບົບການເມືອງໄດ້ຮັບການຍູ້ແຮງຢ່າງຕໍ່ເມື່ອງ.
ສະເພາະວຽກງານປ້ອງກັນແລະຕ້ານການສໍ້ລາດບັງຫຼວງ ໄດ້ຮັບການຊີ້ນຳປະຕິບັດຢ່າງຮີບດ່ວນ ຂຸ້ນຂ້ຽວ, ໄດ້ບັນລຸຜົນສຳເລັດທີ່ຕັ້ງໜ້າ ຈະແຈ້ງຫຼາຍຢ່າງ, ສ້າງຄວາມປະທັບໃຈທີ່ດີ, ໄດ້ຮັບຄວາມຊົມເຊີຍ ເຫັນດີເຫັນພ້ອມ ແລະສະໜັບສະໜູນທີ່ສຸດຈາກປະຊາຊົນ; ບັນດາອົງການຈັດຕັ້ງສາກົນໄດ້ຮັບຮູ້ແລະປະເມີນຜົນທາງບວກ. ການສໍ້ລາດບັງຫຼວງຄ່ອຍໆຖືກຈຳກັດ ແລະມີທ່າອຽງຜ່ອນຄາຍ, ປະກອບສ່ວນຮັກສາສະຖຽນລະພາບທາງການເມືອງ, ພັດທະນາເສດຖະກິດ-ສັງຄົມ, ປັບປຸງຄວາມເຊື່ອຖືຂອງປະຊາຊົນຕໍ່ພັກແລະລັດ. ສິ່ງທີ່ພົ້ນເດັ່ນຄື:
1- ໄດ້ປະກາດໃຊ້ຂໍ້ກຳນົດຂອງພັກຫຼາຍຂໍ້, ກົດໝາຍຂອງລັດຫຼາຍສະບັບ ແນໃສ່ເພີ່ມທະວີວຽກງານກໍ່ສ້າງພັກ, ກໍ່ສ້າງລະບົບການເມືອງ ແລະ ປ້ອງກັນ ຕ້ານການສໍ້ລາດບັງຫຼວງ, ທີ່ມີຄຸນປະໂຫຍດສຶກສາອົບຮົມ, ບອກເຕື່ອນ, ກີດກັ້ນ, ທັງເປັນພື້ນຖານເພື່ອຄົ້ນເຜີຍ ແລະແກ້ໄຂລົງໂທດຕໍ່ການກະທຳຜິດພາດ.
ສູນກາງພັກ, ກົມການເມືອງ, ຄະນະເລຂາທິການ, ບັນດາອົງການທີ່ປຶກສາຂອງພັກ ໄດ້ປະກາດໃຊ້ຫຼາຍແຜນນະໂຍບາຍ, ມາດຕະການໃໝ່ທີ່ແຂງແຮງ, ຂຸ້ນຂ້ຽວ ກ່ຽວກັບການກໍ່ສ້າງປັບປຸງພັກ ແລະຕໍ່ສູ້ປ້ອງກັນ ຕ້ານການສໍ້ລາດບັງຫຼວງ; ຂໍ້ກຳນົດ, ມະຕິຫຼາຍສະບັບໄດ້ຮັບການຊາບຊຶມ ແລະປະຕິບັດຢ່າງເຂັ້ມງວດ, ເຂົ້າສູ່ຊີວິດການເປັນຢູ່, ມີຄຸນປະໂຫຍດບອກເຕື່ອນ, ປ້ອງກັນຢ່າງມີປະສິດທິຜົນ. ສະພາແຫ່ງຊາດ, ລັດຖະບານ ແລະບັນດາກະຊວງ, ຂະແໜງການພາລະບົດບາດ ໄດ້ເອົາໃຈໃສ່ກວດຄືນ, ແກ້ໄຂ, ເພີ່ມເຕີມ, ປະກາດໃຊ້ຂໍ້ກຳນົດກົດໝາຍໃໝ່ຫຼາຍສະບັບ ກ່ຽວກັບການຄຸ້ມຄອງເສດຖະກິດ-ສັງຄົມ ແລະ ການປ້ອງກັນຕ້ານການສໍ້ລາດບັງຫຼວງ; ແກ້ໄຂສ່ວນໜຶ່ງຊ່ອງຫວ່າງ, ຄວາມບົກພ່ອງໃນຂໍ້ກຳນົດກົດໝາຍທີ່ພາໃຫ້ເກີດຄວາມຫຍໍ້ທໍ້, ເກີດການສໍ້ລາດບັງຫຼວງ.
ອາດຈະເວົ້າໄດ້ວ່າ, ມາເຖິງປະຈຸບັນ ບັນດາແຜນນະໂຍບາຍຂອງພັກ, ບັນດາເອກະສານກົດໝາຍກ່ຽວກັບການປ້ອງກັນແລະຕ້ານການສໍ້ລາດບັງຫຼວງ ໄດ້ຮັບການປະກາດໃຊ້ຢ່າງພຽງພໍພໍຄວນ. ສິ່ງທີ່ຕ້ອງການທີ່ສຸດດຽວນີ້ແມ່ນຄວາມຕື່ນຕົວ, ຄວາມເປັນເອກະພາບສູງທາງດ້ານເຈດຈຳນົງ ແລະການກະທຳ, ແມ່ນການຈັດຕັ້ງປະຕິບັດ.
2- ວຽກງານກວດກາ, ຕິດຕາມກວດກາ, ກວດສອບໄດ້ຮັບການຊີ້ນຳຢ່າງຂຸ້ນຂ້ຽວ ແໜ້ນແຟ້ນ, ຄົ້ນເຜີຍຢ່າງທັນການ ແລະແກ້ໄຂຢ່າງເຂັ້ມງວດ ຕໍ່ການກະທຳຜິດ, ກະຊັບຮັດແໜ້ນລະບຽບວິໄນ, ປະກອບສ່ວນຢ່າງໄດ້ການໄດ້ງານເຂົ້າໃນການຍົກສູງປະສິດທິຜົນຂອງວຽກງານປ້ອງກັນແລະຕ້ານການສໍ້ລາດບັງຫຼວງ.
ຄະນະພັກ, ຄະນະກວດກາຂັ້ນຕ່າງໆ ໄດ້ເພີ່ມທະວີການຊີ້ນຳ, ເປັນເຈົ້າການ, ເດັດດ່ຽວ, ມີຈຸດໜັກໃຈກາງ; ສຸມໃສ່ຄັດເລືອກເປົ້າໝາຍ, ຂົງເຂດ, ພື້ນທີ່ທີ່ສັບສົນ ຫຍຸ້ງເຫຍີງ, ມັກເກີດການກະທຳຜິດ ການລະເມີດກົດໝາຍ, ມີບັນຫາຮ້ອນເຄື່ອງ ທີ່ພະນັກງານ ສະມາຊິກພັກ ແລະປະຊາຊົນສົນໃຈ ເພື່ອດຳເນີນການກວດກາ, ຕິດຕາມກວດກາ; ໄດ້ສະຫຼຸບ, ຊີ້ແຈງການລະເມີດຈຳນວນຫຼາຍ, ບົນພື້ນຖານນັ້ນໄດ້ຕົກລົງຫຼືສະເໜີປະຕິບັດວິໄນຢ່າງເຂັ້ມງວດ, ຊັດເຈນ, ທັນການ ຕໍ່ຫຼາຍອົງການແລະບຸກຄົນທີ່ກະທຳຜິດ.
ພາຍຫຼັງສອງກວ່າປີແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ, ຄະນະພັກ ແລະຄະນະກວດກາຂັ້ນຕ່າງໆໄດ້ບັງຄັບໃຊ້ລະບຽບວິໄນຕໍ່ 490 ກວ່າອົງການຈັດຕັ້ງພັກ ແລະສະມາຊິກພັກ 35.000 ຄົນທີ່ໄດ້ລະເມີດກົດວິໄນ, ໃນນັ້ນມີສະມາຊິກພັກເກືອບ 1.300 ຄົນຖືກລົງໂທດຍ້ອນການສໍ້ລາດບັງຫຼວງ, ຕັ້ງໃຈລະເມີດກົດໝາຍ.
ຄະນະກວດກາສູນກາງພັກໄດ້ກວດກາແລະຊີ້ແຈງຫຼາຍກໍລະນີກະທຳຜິດທີ່ຮ້າຍແຮງ, ໄດ້ຕົກລົງບັງຄັບໃຊ້ລະບຽບວິໄນ ແລະສະເໜີໃຫ້ຄະນະບໍລິຫານງານສູນກາງ, ກົມການເມືອງ, ຄະນະເລຊາທິການ ປະຕິບັດວິໄນຕໍ່ຫຼາຍອົງການຈັດຕັ້ງພັກ ແລະພະນັກງານຂັ້ນສູງຫຼາຍຄົນທີ່ລະເມີດກົດໝາຍວິໄນ, ໃນນັ້ນມີທັງສະຫາຍເປັນກຳມະການສູນກາງພັກ, ກຳມະການກົມການເມືອງ; ປະຕິບັດວິໄນຕໍ່ພະນັກງານປະຈຳການ, ພະນັກງານອອກກິນເບ້ຍບຳນານ ແລະນັບທັງຜູ້ຢູ່ໃນກຳລັງປະກອບອາວຸດ; ເຮັດຢ່າງເຂັ້ມງວດແຕ່ເທິງລົງລຸ່ມ...
ນີ້ແມ່ນບາດກ້າວບຸກທະລຸໃນວຽກງານກວດກາ, ປະຕິບັດວິໄນຂອງພັກ, ກະຊັບຮັດແໜ້ນລະບຽບວິໄນຢູ່ໃນພັກ ແລະໃນກົງຈັກແຫ່ງລັດ, ໄດ້ຮັບຄວາມເຫັນດີເຫັນພ້ອມ, ສະໜັບສະໜູນ, ຕີລາຄາສູງຈາກພະນັກງານ, ສະມາຊິກພັກ ແລະປະຊາຊົນ.
ບັນດາອົງການກວດກາ, ກວດສອບໄດ້ສຸມໃສ່ກວດກາ, ກວດສອບບັນດາຂົງເຂດທີ່ເຄີຍເກີດຄວາມຫຍໍ້ທໍ້ ສໍ້ລາດບັງຫຼວງ, ເປັນຕົ້ນແມ່ນບັນດາໂຄງການທີ່ມີການສູນເສຍ, ຫຼຸບທຶນຈຳນວນຫຼາຍ, ແກ່ຍາວ ຊຶ່ງຫາງສຽງສັງຄົມກັງວົນສົນໃຈ.
ຜ່ານການກວດກາ, ກວດສອບໄດ້ສະເໜີໃຫ້ເກັບທ້ອນເງິນເກືອບ 170.000 ຕື້ດົ່ງ ແລະທີ່ດິນ 12 ພັນກວ່າເຮັກຕາ ຄືນມາໃຫ້ງົບປະມານຂອງລັດ; ໄດ້ສະເໜີໃຫ້ດັດແປງເພີ່ມເຕີມ, ປ່ຽນແທນ, ຍຸບເລີກເອກະສານການຄຸ້ມຄອງບໍລິຫານລັດທີ່ບໍ່ສອດຄ່ອງ 300 ກວ່າສະບັບ; ສະເໜີນຳອົງການທີ່ມີອຳນາດຕັດສີນ ໃຫ້ດຳເນີນການສຳຫຼວດຄວາມຮັບຜິດຊອບຂອງໝູ່ຄະນະ ແລະບຸກຄົນທີ່ລະເມີດລະບຽບກົດໝາຍ, ຍົກຍ້າຍເກືອບ 200 ກໍລະນີໄປໃຫ້ອົງການທີ່ມີສິດຕັດສີນ ເພື່ອສອບສວນແລະຕັດສີນລົງໂທດຕາມກົດໝາຍ.
ຄະນະຊີ້ນຳສູນກາງກ່ຽວກັບການປ້ອງກັນແລະຕ້ານການສໍ້ລາດບັງຫຼວງ ໄດ້ຈັດຕັ້ງ 31 ຄະນະກວດກາ ຕິດຕາມກວດກາ ການກວດກາກໍລະນີ ເຫດການ, ການດຳເນີນຄະດີ ສອບສວນ ຟ້ອງຮ້ອງ ພິພາກສາຄະດີສໍ້ລາດບັງຫຼວງ, ຄະດີເສດຖະກິດຢູ່ 63 ແຂວງ-ກຳແພງນະຄອນ. ຜ່ານການກວດກາ ຕິດຕາມກວດກາໄດ້ສະເໜີໃຫ້ຊີ້ນຳແກ້ໄຂຕັດສິນ 452 ກໍລະນີ, ເຫດການ, ຄະດີສໍ້ລາດບັງຫຼວງແລະເສດຖະກິດ.
ສິ່ງທີ່ໜ້າດີໃຈຄື ຢູ່ບາງທ້ອງຖິ່ນ, ຄະນະພັກ, ອຳນາດການປົກຄອງ ໄດ້ເອົາໃຈໃສ່ຊີ້ນຳນຳພາ, ສ້າງຄວາມຫັນປ່ຽນໃນວຽກງານກວດກາ, ກວດການ, ຄົ້ນເຜີຍ, ຈັດການແກ້ໄຂຢ່າງເຂັ້ມງວດ, ທັນການ ຕໍ່ພະນັກງານ ສະມາຊິກພັກຫຼາຍຄົນທີ່ລະເມີດກົດໝາຍຖານສໍ້ລາດບັງຫຼວງ, ນັບທັງສະຫາຍໃນຄະນະປະຈຳການ, ຜູ້ປະຈຳການຂອງອົງຄະນະພັກ; ສະພາບການ “ຂັ້ນເທິງຮ້ອນ, ຂ້າງລຸ່ມເຢັນ” ໄດ້ຖືກແກ້ໄຂຜ່ານຜ່າໃນເບື້ອງຕົ້ນຢູ່ບາງທ້ອງຖິ່ນ (ຕົວຢ່າງຄືຢູ່ນະຄອນໂຮ່ຈີມິນ, ຮ່າໂນ້ຍ, ດາໜັ້ງ, ເຊີນລາ, ດັກລັກ, ເກິ່ນເທີ...).
3- ວຽກງານຄົ້ນເຜີຍ ຈັດການແກ້ໄຂກໍລະນີ ເຫດການ, ການສອບສວນ ຟ້ອງຮ້ອງ ພິພາກສາຄະດີສໍ້ລາດບັງຫຼວງແລະເສດຖະກິດ ໄດ້ຮັບການຍູ້ແຮງ ແລະມີການຫັນປ່ຽນທາງບວກ, ຈະແຈ້ງ, ຖືກຖືວ່າເປັນຈຸດສະຫວ່າງໃນວຽກງານປ້ອງກັນແລະຕ້ານການສໍ້ລາດບັງຫຼວງໃນເວລາທີ່ຜ່ານມາມໍ່ນີ້.
ຫຼາຍກໍລະຕີ, ຄະດີສໍ້ລາດບັງຫຼວງແລະເສດຖະກິດທີ່ສັບສົນ ຮ້າຍແຮງ, ນັບທັງກໍລະນີທີ່ຄົງຄ້າງມາແຕ່ຫຼາຍປີກ່ອນ, ຖືກຄົ້ນເຜີຍ, ຕັດສິນແກ້ໄຂຢ່າງເຂັ້ມງວດ, ເປີດເຜີຍ, ຖືກກົດໝາຍ, ເຄັ່ງຄັດທີ່ສຸດ ແຕ່ກໍ່ມີຈິດໃຈມະນຸກສະທຳ; ມີເຫດມີຜົນແລະມີເຈດຕະນາລົມ, ສະແດງໃຫ້ເຫັນແຈ້ງທັດສະນະ “ເວົ້າໄປຄຽງຄູ່ກັບເຮັດ, ບໍ່ມີເຂດຫວງຫ້າມ, ບໍ່ມີຂໍ້ຍົກເວັ້ນ, ບໍ່ມີສິດທິພິເສດ”, ປະກອບສ່ວນຍົກສູງກຽດສັກສີແລະກຳລັງແຮງສູ້ຮົບ ຂອງພັກ ແລະກໍ່ເປັນມາດຕະການປຸກສະຕິ ບອກເຕືອນທີ່ມີປະສິດທິຜົນ (ຄະດີ ເຢືອງຈີຢຸ້ງ; ຄະດີ ຫວຸກັວກຫາວ; ຄະດີ ຮວິ່ງທິຮ່ວຽນຍື; ຄະດີ ຟ້າມກົງແຢງ; ຄະດີ ຮ່າວັນຖຳ; ຄະດີ ຢາງກິມດາດ; ຄະດີ ດິງລາທັງ; ຄະດີ ຈິ້ງຊວັນແທງ; ຄະດີ ຟານວັນແອງຫວຸ (ຫວຸຍົມ); ຄະດີ ດິງງ້ອກເຮ້ (ອຸດຈອກ); ຄະດີການພະນັນແລະຈັດຕັ້ງການພະນັນທີ່ເກີດຂຶ້ນຢູ່ແຂວງຝູເທາະ ແລະຢູ່ບາງທ້ອງຖິ່ນ...).
ສິ່ງທີ່ຄວນເອົາໃຈໃສ່ຄື, ການເກັບໂຮມຊັບສິນຄືນມາຈາກຄະດີສໍ້ລາດບັງຫຼວງໄດ້ຮັບຄວາມເອົາໃຈໃສ່ກວ່າແຕ່ກ່ອນ; ການກວດໄລ່, ຢຶດຊັບສິນໃນຄະດີສໍ້ລາດບັງຫຼວງ ຄະດີເສດຖະກິດຈຳນວນໜຶ່ງ ໄດ້ຮັບຜົນສູງພໍຄວນ (ຄະດີ ຢາງກິມດາດ ຢຶດຊັບສິນໄດ້ 300 ກວ່າຕື້ດົ່ງ; ຄະດີ ເຫືອທິເຝິນ ໄດ້ 10.000 ກວ່າຕື້ດົ່ງ; ຄະດີ ທະນາຄານດົງອ໋າ ໄດ້ 2.000 ກວ່າຕື້ດົ່ງ; ຄະດີ ຟ້າມກົງແຢງ (ໄລຍະທີ I) ໄດ້ 6.000 ກວ່າຕື້ດົ່ງ; ຄະດີ ດິງລາທັງ ໄດ້ 20 ກວ່າຕື້ດົ່ງ; ຄະດີ ຈິ້ງຊວັນແທງ ໄດ້ 45 ກວ່າຕື້ດົ່ງ; ຄະດີ AVG ໄດ້ 8.500 ກວ່າຕື້ດົ່ງ...).
4- ການກໍ່ສ້າງ ແລະປະຕິບັດບັນດາກົນໄກ, ນະໂຍບາຍກ່ຽວກັບການຈັດຕັ້ງພະນັກງານ ເພື່ອປ້ອງກັນແລະຕ້ານການສໍ້ລາດບັງຫຼວງ ມີການປ່ຽນແປງທີ່ຊັດເຈນຫຼາຍ; ການປະຕິຮູບການບໍລິການ, ເປີດເຜີຍ, ໂປ່ງໃສ, ຄວາມຮັບຜິດຊອບໃນການອະທິບາຍລາຍງານຢູ່ໃນການເຄື່ອນໄຫວຂອງສຳນັກງານ, ອົງການ, ກົມກອງ ໄດ້ຮັບການຊີ້ນຳປະຕິບັດຢ່າງລວມສູນ ແລະບັນລຸຜົນສຳເລັດທາງບວກທີ່ດີ.
ສູນກາງ, ກົມການເມືອງ, ຄະນະເລຂາທິການໄດ້ມີການປ່ຽນແປງໃໝ່ຫຼາຍຢ່າງທີ່ສອດຄ່ອງ ຊັດເຈນ, ຊີ້ນຳແກ້ໄຂໄດ້ຫຼາຍບັນຫາທີ່ຄົງຄ້າງໃນວຽກງານພະນັກງານ; “ບໍ່ວິ້ງເຕັ້ນຫາຍົດຕຳແໜ່ງ, ບໍ່ວິ້ງເຕັ້ນຫາສິດອຳນາດ” ໄດ້ກາຍເປັນຖະແຫຼງການທີ່ແຂງແຮງ.
ວຽກງານສັງເກດຕີລາຄາພະນັກງານມີຄວາມຊັດເຈນກວ່າເກົ່າ; ການຜັດປ່ຽນພະນັກງານໄດ້ຮັບການປະຕິບັດຢ່າງເປັນແບບແຜນກວ່າແຕ່ກ່ອນ.
ລັດຖະບານ ແລະບັນດາກະຊວງ ຂະແໜງການ ທ້ອງຖິ່ນ ໄດ້ຍູ້ແຮງການປະຕິຮູບການບໍລິຫານ, ເພີ່ມທະວີການເປີດເຜີຍ, ໂປ່ງໃສ, ປັບປຸງສະພາບແວດລ້ອມການລົງທຶນ, ທຸລະກິດ, ຍົກສູງຄວາມສາມາດແຂ່ງຂັນຂອງຊາດ, ປະກອບສ່ວນທີ່ສຳຄັນເຂົ້າໃນການເຕີບໂຕເສດຖະກິດ ແລະປ້ອງກັນກີດກັ້ນຄວາມຫຍໍ້ທໍ້ ການສໍ້ລາດບັງຫຼວງ.
ຄະນະພັກ, ອຳນາດການປົກຄອງ, ພະນັກງານການນຳຂັ້ນຕ່າງໆໄດ້ມີຄວາມເອົາໃຈໃສ່ຫຼາຍກວ່າແຕ່ກ່ອນເຖິງການຮັບເອົາຄວາມເຫັນສ່ອງແສງ, ຈັດຕັ້ງການສົນທະນາ, ແກ້ໄຂຄວາມຄິດເຫັນ ຂໍ້ສະເໜີແນະ ຂໍ້ຂັດຂ້ອງ ແລະບັນຫາເຄັ່ງຮ້ອນ ຂອງປະຊາຊົນ, ວິສາຫະກິດ.
5- ວຽກງານໂຄສະນາ ຖະແຫຼງຂ່າວມີການປ່ຽນແປງໃໝ່ຫຼາຍຢ່າງ, ເປັນຕົ້ນແມ່ນການເສີມຂະຫຍາຍບົດບາດຂອງໝັງສືພິມ, ສື່ຂ່າວໃນການປ້ອງກັນແລະຕ້ານການສໍ້ລາດບັງຫຼວງ.
ການເປີດເຜີຍຜົນຂອງການກວດກາ, ຕິດຕາມກວດກາ, ແກ້ໄຂລົງໂທດຕໍ່ກໍລະນີ ຄະດີສໍ້ລາດບັງຫຼວງ ເສດຖະກິດ; ເປັນເຈົ້າການໃນການສະໜອງຂໍ້ມູນຂ່າວສານກ່ຽວກັບບັນດາບັນຫາເຄັ່ງຮ້ອນທີ່ສັງຄົມກັງວົນສົນໃຈ, ຊ່ວຍກຳນົດທິດທີ່ດີໃຫ້ຫາງສຽງສັງຄົມ ແລະກໍ່ສະແດງໃຫ້ເຫັນເຖິງການເປີດເຜີຍ, ໂປ່ງໃສຂອງພັກແລະລັດໃນການກຳຈັດການສໍ້ລາດບັງຫຼວງ.
ບັນດາອົງການສຳນັກງານຂ່າວສານ, ໜັງສືພິມໄດ້ຕັ້ງໜ້າເຄື່ອນໄຫວໄປນຳອົງການພາລະບົດບາດໃນການປ້ອງກັນແລະຕ້ານການສໍ້ລາດບັງຫຼວງ; ມີຫຼາຍຂ່າວ, ບົດຄວາມກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງ, ຕໍ່ສູ້ປະຕິເສດຖ້ອຍທຳນອງບິດເບືອນ ເສດສັນປັ້ນແຕ່ງຂອງບັນດາອິດທິກຳລັງສັດຕູກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງຂອງພັກ ລັດເຮົາ.
6- ໄດ້ເອົາໃຈໃສ່ເປັນສຳຄັນເຖິງການຈັດຕັ້ງ, ຍົກສູງຄຸນນະພາບ, ປະສິດທິຜົນການເຄື່ອນໄຫວ ແລະການປະສານສົມທົບລະຫວ່າງບັນດາສຳນັກງານ ອົງການພາທີ່ມີລະບົດບາດປ້ອງກັນແລະຕ້ານການສໍ້ລາດບັງຫຼວງ.
ຄະນະຊີ້ນຳໄດ້ມີການປ່ຽນແປງໃໝ່ຫຼາຍຢ່າງທາງດ້ານເນື້ອໃນກໍ່ຄືແບບວິທີການເຄື່ອນໄຫວ, ໄດ້ເອົາໃຈໃສ່ຍົກສູງປະສິດທິຜົນຂອງວຽກງານຕົວຈິງ, ເຮັດວຽກຢ່າງເຂັ້ມງວດ ມີຄວາມຮັບຜິດຊອບ ແລະມີແບບແຜນທີ່ສຸດ, ໄດ້ສຳເລັດເປັນຢ່າງດີບັນດາໜ້າທີ່ທີ່ໄດ້ຮັບມອບໝາຍ, ມີວຽກງານໄດ້ສຳເລັດລື່ນລະດັບຄາດໝາຍ; ເກືອບຄືວ່າ ຫຼັງຈາກການປະຊຸມຄະນະຊີ້ນຳ, ການປະຊຸມຄະນະປະຈຳຂອງຄະນະຊີ້ນຳແຕ່ລະຄັ້ງ ແມ່ນສະພາບການຕົວຈິງກໍ່ມີການຫັນປ່ຽນໃໝ່ທີ່ຈະແຈ້ງ.
ບັນດາສະຫາຍກຳມະການຄະນະຊີ້ນຳໄດ້ຕັ້ງໜ້າພະຍາຍາມ, ມີຄວາມຮັບຜິດຊອບ, ລົງເລິກໃກ້ຊິດ, ຕັດສິນໃຈຊີ້ນຳປະຕິບັດບັນດາເນື້ອໃນວຽກງານຕາມໂຄງການ, ແຜນງານຂອງຄະນະຊີ້ນຳ. ຄະນະການເມືອງພາຍໃນສູນກາງ - ອົງການປະຈຳຂອງຄະນະຊີ້ນຳ ໄດ້ມີຄວາມມານະພະຍາຍາມ, ເປັນເຈົ້າການຂະຫຍັນຂັນເຄື່ອນ, ລົງເລິກໃກ້ຊິດ, ເດັດດ່ຽວໃນການໃຫ້ຄຳປຶກສາ, ສະເໜີແນະ, ຊ່ວຍໃຫ້ຄະນະຊີ້ນຳ ກໍ່ສ້າງແລະຈັດຕັ້ງປະຕິບັດໂຄງການ, ແຜນງານຢ່າງມີປະສິດທິຜົນ.
ບັນດາອົງການກວດກາຂອງພັກ, ອົງການກວດກາ ກວດສອບ, ຕຳຫຼວດ, ອົງການໄອຍະການ, ສານ ໄດ້ລົງມືປະຕິບັດໜ້າທີ່ຢ່າງຕັ້ງໜ້າແລະມີປະສິດທິຜົນ; ບັນດາໜ່ວຍງານສະເພາະກິດຕ້ານການສໍ້ລາດບັງຫຼວງ ສືບຕໍ່ໄດ້ປັບປຸງການຈັດຕັ້ງ ກົງຈັກ, ຍູ້ແຮງການເຄື່ອນໄຫວດ້ານວິຊາຊີບໃນການຄົ້ນເຜີຍ, ຈັດການແກ້ໄຂກໍລະນີ ຄະດີສໍ້ລາດບັງຫຼວງ. ການພົວພັນສົມທົບລະຫວ່າງບັນດາອົງການ, ໜ່ວຍງານທີ່ມີພາລະບົດບາດປ້ອງກັນແລະຕ້ານການສໍ້ລາດບັງຫຼວງນັ້ນ ນັບມື້ນັບແໜ້ນແຟ້ນ, ມີປະສິດທິຜົນ.
ຈາກຜົນທີ່ໄດ້ຮັບເທິງນີ້ສະແດງໃຫ້ເຫັນວ່າ, ການປ່ຽນແປງທາງບວກໃນວຽກງານກໍ່ສ້າງ ປັບປຸງພັກ, ຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ ຕ້ານຄວານຫຍໍ້ທໍ້, ສ້າງຄວາມເຫັນດີເຫັນພ້ອມ, ຄວາມເບີກບານມ່ວນຊື່ນໃນປະຊາຊົນ. ແລະນີ້ແມ່ນແຫຼ່ງກຳລັງໜູນທີ່ໃຫຍ່ຫຼວງເພື່ອໃຫ້ພວກເຮົາສຳເລັດເປັນຢ່າງດີບັນດາໜ້າທີ່ທີ່ໄດ້ວາງອອກມາ, ພາປະເທດຊາດພັດທະນາຢ່າງໄວແລະຍືນຍົງ.
ໂດຍບໍ່ຄືກັນກັບບາງຄວາມຄິດກັງວົນທີ່ວ່າ, ຖ້າລວມສູນເກີນໄປເຂົ້າໃນການຕໍ່ສູ້ຕ້ານການສໍ້ລາດບັງຫຼວງ, ເຂົ້າໃນການກໍ່ສ້າງປັບປຸງພັກ ຈະເຮັດໃຫ້ການຊີ້ນນຳ “ຫົດຫ້ຽນ” ຫຼືເຮັດໃຫ້ການພັດທະນາຖືກຊັດຊ້າລົງ, ຫາກກົງຂ້າມ, ແມ່ນຍ້ອນອາໄສວຽກງານທີ່ດີຂອງການກໍ່ສ້າງພັກ, ການຍູ້ແຮງການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ ຈຶ່ງໄດ້ປະກອບສ່ວນຊຸກຍູ້ພັດທະນາເສດຖະກິດ-ສັງຄົມ, ເພີ່ມທະວີຄວາມໝັ້ນຄົງ-ການປ້ອງກັນຊາດ, ການຕ່າງປະເທດ.
ແຕ່ວ່າ, ຄຽງຂ້າງບັນດາຜົນສຳເລັດທີ່ບັນລຸໄດ້ນັ້ນ, ພວກເຮົາກໍ່ຕ້ອງຍອມຮັບວ່າ, ວຽກງານປ້ອງກັນແລະຕ້ານການສໍ້ລາດບັງຫຼວງຍັງມີຂໍ້ຈຳກັດ, ສິ່ງຄົງຄ້າງຕ່າງໆ ຄືທີ່ບົດລາຍງານໄດ້ຍົກໃຫ້ເຫັນ.
ວຽກງານປ້ອງກັນແລະຕ້ານການສໍ້ລາດບັງຫຼວງຢູ່ບາງທ້ອງຖິ່ນ, ກະຊວງ, ຂະແໜງການບໍ່ມີການປ່ຽນແປງຈະແຈ້ງ, ຍັງມີສະພາບ “ຂັ້ນເທິງຮ້ອນ, ຂັ້ນລຸ່ມເຢັນ”, ຈົ່ງຈຽມ, ຫຼົບຫຼີກ, ຢ້ານຕຳກັນ; ການຄົ້ນເຜີຍ, ແກ້ໄຂລົງໂທດການສໍ້ລາດບັງຫຼວງບໍ່ຕອບສະໜອງຄວາມຕ້ອງການໄດ້; ການກວດກາຕົນເອງ, ການຄົ້ນເຜີຍດ້ວຍຕົນເອງແລະຈັດການແກ້ໄຂການສໍ້ລາດບັງຫຼວງຢູ່ພາຍໃນສຳນັກງານ ອົງການ ກົມກອງ ຍັງຄົງເປັນຂອດອ່ອນແອ.
ສະພາບການລົບກວນ ຄວາມຫຍໍ້ທໍ້ຫຍຸ້ງເຫຍີງ ໃນຂົງເຂດການບໍລິຫານ, ບໍລິການສາທາລະນະ ຍັງກໍ່ຄວາມຮ້ອນເຄືອງລຳຄານໃຈໃຫ້ປະຊາຊົນແລະວິສາຫະກິດ.
ສາເຫດຕົ້ນຕໍຂອງຂໍ້ຈຳກັດເຫຼົ່ານັ້ນແມ່ນຍ້ອນຫຼາຍຄະນະພັກ, ອົງການຈັດຕັ້ງພັກ, ອຳນາດການປົກຄອງ, ຜູ້ນຳໜ້າສຳນັກງານອົງການ ກົມກອງ ຍັງບໍ່ທັນມີຄວາມຮັບຮູ້ຢ່າງເລິກເຊິ່ງກ່ຽວກັບຄວາມຮ້າຍແຮງຂອງສະພາບການສໍ້ລາດບັງຫຼວງ ຢູ່ທ້ອງຖິ່ນ, ຢູ່ຂົງເຂດທີ່ຕົນຄຸ້ມຄອງ; ບໍ່ເປັນແບບຢ່າງ, ບໍ່ເດັດດ່ຽວໃນການຊີ້ນຳນຳພາ, ປະຕິບັດໜ້າທີ່ປ້ອງກັນແລະຕ້ານການສໍ້ລາດບັງຫຼວງ.
ພະນັກງານ ສະມາຊິກພັກ ລັດຖະກອນ ພາກສ່ວນໜຶ່ງທີ່ບໍ່ໜ້ອຍ, ໃນນັ້ນມີທັງພະນັກງານນຳພາ ຄຸ້ມຄອງ, ຂາດການຝຶກຝົນຫຼໍ່ຫຼອມ, ມີປະກົດການເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ມີການກະທຳກໍ່ຄວາມຫຍຸ້ງເຫຍີງໃຫ້ປະຊາຊົນ, ທຸຈະລິດ ສໍ້ລາດບັງຫຼວງ.
ນະໂຍບາຍ, ລະບຽບກົດໝາຍໃນບາງຂົງເຂດບໍ່ເໝາະສົມ ບໍ່ໄດ້ຕາມຄວາມຕ້ອງການ, ຄວາມເປັນໄປໄດ້ບໍ່ສູງ; ຍັງບໍ່ມີກົນໄກທີ່ແຂງແຮງພຽງພໍເພື່ອຄວບຄຸມອຳນາດຢ່າງແໜ້ນແຟ້ນ; ວຽກງານກວດກາ, ຕິດຕາມກວດກາການປະຕິບັດສິດອຳນາດຂອງຜູ້ມີຍົດຕຳແໜ່ງ, ມີສິດອຳນາດ ຍັງບໍ່ໄດ້ຮັບຄວາມເອົາໃຈໃສ່ປະຕິບັດ, ດັ່ງນັ້ນ ຈຶ່ງເຄີຍພາໄປເຖິງການລ່ວງອຳນາດເພື່ອຜົນປະໂຫຍດສ່ວນຕົວ; ລະບອບຮັບຜິດຊອບ, ລະບອບການງານຍັງບໍ່ລະອຽດຈະແຈ້ງ.
ການປະຕິບັດກົດໝາຍເບິ່ງລວມຍັງບໍ່ເຂັ້ມງວດ; ລະບຽບວິໄນຢູ່ບາງຂະແໜງການ, ຂົງເຂດຍັງຖືກປ່ອຍປະລະເຫຼີງ. ການຈັດຕັ້ງກົງຈັກ, ສິດຂອບເຂດ, ພາຫະນະ, ເງື່ອນໄຂເຮັດວຽກຂອງບັນດາສຳນັກງານອົງການ, ໜ່ວຍງານມີພາລະບົດບາດປ້ອງກັນແລະຕ້ານການສໍ້ລາດບັງຫຼວງ ຍັງບໍ່ສົມຄູ່ກັບພາລະບົດບາດ ໜ້າທີ່ທີ່ໄດ້ຮັບມອບໝາຍ; ຄວາມສາມາດ ລະດັບຄວາມຮູ້ຂອງພະນັກງານ ລັດຖະກອນພາກສ່ວນໜຶ່ງບໍ່ໄດ້ຕາມຄວາມຕ້ອງການ...
ກ່ຽວກັບທິດທາງ, ໜ້າທີ່, ວິທີແກ້ໄຂໃນເວລາທີ່ຈະມາເຖິງ
ປະຈຸບັນ, ປະເທດເຮົາພວມຢືນຕໍ່ໜ້າຄວາມຕ້ອງການ, ໜ້າທີ່ໃໝ່ ພ້ອມດ້ວຍໂອກາດ, ຄວາມສະດວກ ແລະຄວາມຫຍຸ້ງຍາກ, ສິ່ງທ້າທາຍໃໝ່ທີ່ແຊກຊ້ອນກັນ.
ພາລະກິດການປ່ຽນແປງໃໝ່, ເຊື່ອມໂຍງສາກົນ, ພັດທະນາປະເທດຢ່າງໄວແລະຍືນຍົງ ພວມຫັນໄປສູ່ໄລຍະໃໝ່ ສູງກວ່າເກົ່າ, ນັບມື້ນັບເຂົ້າສູ່ລວງເລິກ, ຫຍຸ້ງຍາກ ສັບສົນກວ່າແຕ່ກ່ອນ. ສະພາບການໃນປະເທດແລະສາກົນໄດ້ມີການປ່ຽນແປງຫຼາຍ ແລະພວມຜັນປ່ຽນຢ່າງໄວວາສັບສົນ, ຄາດຄະເນຍາກ.
ພາຍຫຼັງເຄິ່ງສະໄໝແຫ່ງການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ, ວຽກງານປ້ອງກັນແລະຕ້ານການສໍ້ລາດບັງຫຼວງໄດ້ບັນລຸໝາກຜົນທີສຳຄັນທີ່ສຸດ, ໜ້າຊື່ນຊົມທີ່ສຸດ. ແຕ່ວ່າ, ການປ້ອງກັນແລະຕ້ານການສໍ້ລາດບັງຫຼວງແມ່ນວຽກງານທີ່ສຳຄັນທີ່ສຸດ, ຕ້ອງໄດ້ດຳເນີນຢ່າງເປັນປະຈຳ, ຕໍ່ເນື່ອງ, ເດັດດ່ຽວ ໜຽວແໜ້ນ; ພວກເຮົາບໍ່ສາມາດພໍໃຈໃນຕົນເອງກ່ຽວກັບບັນດາຜົນສຳເລັດທີ່ໄດ້ຮັບ.
ພະນັກງານ ສະມາຊິກພັກທຸກຄົນ, ກ່ອນອື່ນແມ່ນຜູ້ເປັນຫົວໜ້າ ຕ້ອງເປັນແບບຢ່າງ, ນຳໜ້າ, ມີຄວາມຕື່ນຕົວ ເປັນເອກະພາບສູງທາງດ້ານເຈດຈຳນົງແລະການກະທຳໃນການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ; ບໍ່ຢ້ານເສຍຊື່ສຽງ, ບໍ່ຢ້ານຂໍ້ບົກພ່ອງ; ກົງຂ້າມ, ຕ້ອງກ້າເຮັດເພື່ອຮັກສາກຽດສັກສີ, ປັບປຸງຄວາມເຊື່ອຖືຂອງປະຊາຊົນ ແລະຕ້ອງເປີດເຜີຍເພື່ອໃຫ້ປະຊາຊົນຮູ້, ສະໜັບສະໜູນ ແລະຕິດຕາມກວດກາ.
ຕ້ອງຮູ້ອີງໃສ່ປະຊາຊົນ, ຮັບຟັງປະຊາຊົນ, ສິ່ງໃດທີ່ປະຊາຊົນສະໜັບສະໜູນ ຊົມເຊີຍ ແມ່ນພວກເຮົາຕ້ອງຕັດສິນໃຈເຮັດ ແລະເຮັດໃຫ້ຈົນໄດ້; ກົງຂ້າມ, ສິ່ງໄດທີ່ປະຊາຊົນບໍ່ເຫັນດີເຫັນພ້ອມ ຫຼືຄຽດຊັງ ຄັດຄ້ານ ແມ່ນພວກເຮົາຕ້ອງລະມັດລະວັງ ກີດກັ້ນ ດັດແກ້ຢ່າງເດັດຂາດ ແລະຈັດການລົງໂທດການກະທຳຜິດຢ່າງເຂັ້ມງວດ.
ຄຽງຄູ່ກັບການຈັດການແກ້ໄຂລົງໂທດການກະທຳຜິດຢ່າງເຂັ້ມງວດ, ພວກເຮົາກໍ່ຕ້ອງການມີກົນໄກເພື່ອປົກປັກຮັກສາ, ສົ່ງເສີມພະນັກງານ ສະມາຊິກພັກ ຜູ້ເປັນຫົວໜ້າທີ່ກ້າຄິດ ກ້າເຮັດ ກ້າຮັບຜິດຊອບ, ກ້ານຳໜ້າໃນການປ່ຽນແປງໃໝ່ເພື່ອການພັດທະນາຂອງປະເທດຊາດ; ການຮັບຮູ້ ປະເມີນ ຕີລາຄາຂໍ້ບົກພ່ອງຄວາມຜິດພາດ ກໍ່ຕ້ອງຕັ້ງຢູ່ໃນເງື່ອນໄຂ ສະພາດແວດລ້ອມປະຫວັດສາດຕົວຈິງ ເພື່ອຈະມີທັດສະນະແກ້ໄຂທີ່ສອດຄ່ອງເໝາະສົມ, ພາວະວິໄສ.
ພ້ອມກັນນັ້ນ, ຕ້ອງຕໍ່ສູ້ຢ່າງເດັດດ່ຽວກັບບັນດາທັດສະນະທີ່ຜິດພາດ, ປະຕິເສດຖ້ອຍທຳນອງກ່າວຫາບິດເບືອນຂອງບັນດາອິດທິກຳລັງສັດຕູ ແລະພວກຜູ້ຮ້າຍ ທີ່ຢາກສວຍໃຊ້ການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ ເພື່ອແບ່ງແຍກພາຍໃນ, ຕູ່ຫາ ໃສ່ຮ້າຍປ້າຍສີພັກ, ລັດ ແລະລະບອບຂອງພວກເຮົາ.
ກອງປະຊຸມຂອງພວກເຮົາເປັນເອກະພາບ, ເຫັນດີເຫັນພ້ອມສູງກັບບັນດາໜ້າທີ່, ວິທີແກ້ໄຂຕົ້ນຕໍໃນເວລາທີ່ຈະມາເຖິງທີ່ບົດລາຍງານໄດ້ລະບຸ. ຂ້າພະເຈົ້າຕ້ອງການເນັ້ນເພີ່ມບາງບັນຫາດັ່ງນີ້:
ທີໜຶ່ງ, ສືບຕໍ່ຍູ້ແຮງ, ຍົກສູງປະສິດທິຜົນຂອງວຽກງານໂຄສະນາ ອົບຮົມສຶກສາ, ສ້າງຄວາມຕື່ນຕົວ, ເປັນເອກະພາບສູງທາງດ້ານເຈດຈຳນົງ ແລະການກະທຳໃນພະນັກງານ ສະມາຊິກພັກ ແລະປະຊາຊົນ ກ່ຽວກັບການປ້ອງກັນແລະຕ້ານການສໍ້ລາດບັງຫຼວງ.
ວຽກງານໂຄສະນະຕ້ອງຢືນຢັນຄວາມຕັດສິນໃຈຂອງພັກແລະລັດກ່ຽວກັບການປ້ອງກັນແລະຕ້ານການສໍ້ລາດບັງຫຼວງ; ເຮັດໃຫ້ທຸກຄົນເຫັນແຈ້ງວ່າ ການປັບປຸງພັກ, ການຈັດການແກ້ໄຂຢ່າງເຂັ້ມງວດຕໍ່ພະນັກງານສະມາຊິກພັກຫຼາຍຄົນທີ່ລະເມີດລະບຽບກົດໝາຍນັ້ນ ບໍ່ເຮັດໃຫ້ການພັດທະນາ "ຊ້າລົງ" ແຕ່ກົງກັນຂ້າມ, ຍິ່ງເຮັດໃຫ້ກົງຈັກສະອາດປອດໃສ, ສ້າງກຳລັງແຮງທີ່ແທ້ຈິງຂອງກົງຈັກແລະຖັນແຖວພະນັກງານ, ປັບປຸງແລະເພີ່ມທະວີຄວາມເຊື່ອຖືຂອງປະຊາຊົນ, ສ້າງກຳລັງໜູນໃໝ່, ບັນຍາກາດໃໝ່ ເພື່ອສຳເລັດທຸກໜ້າທີ່ວຽກງານ, ສ້າງຄວາມເປັນເອກະພາບສູງທາງດ້ານເຈດຈຳນົງແລະການກະທຳຂອງພະນັກງານ ສະມາຊິກພັກ ແລະປະຊາຊົນ.
ເພີ່ມທະວີການສົມທົບ, ສະໜອງຂໍ້ມູນຂ່າວສານຢ່າງທັນການ, ການເປີດເຜີຍຂໍ້ມູນ, ກຳນົດທິດການໂຄສະນາກ່ຽວກັບການປ້ອງກັນແລະຕ້ານການສໍ້ລາດບັງຫຼວງ, ໂດຍສະເພາະແມ່ນ ເປັນເຈົ້າການໃນການສະໜອງຂໍ້ມູນຂ່າວສານກ່ຽວກັບຜົນຂອງການກວດກາ, ກວດສອບ, ຈັດການແກ້ໄຂພະນັກງານ ສະມາຊິກພັກທີ່ລະເມີດກົດໝາຍ; ກ່ຽວກັບການສືບສວນ, ຟ້ອງຮ້ອງ, ດຳເນີນຄະດີ, ພິພາກສາບັນດາຄະດີສໍ້ລາດບັງຫຼວງ ຄະດີເສດຖະກິດ; ກ່ຽວກັບບັນດາບັນຫາສຳພັດໄວທີ່ຫາງສຽງສັງຄົມສົນໃຈໃນການແກ້ໄຂຈັດການລົງໂທດຕໍ່ການສໍ້ລາດບັງຫຼວງ.
ເອົາໃຈໃສ່ໂຄສະນາສື່ຂ່າວກ່ຽວກັບແບບຢ່າງ “ວຽກດີ, ຄົນເດັ່ນ”, ແກ້ໄຂຜ່ານຜ່າສະພາບການລາຍງານຂ່າວດ້ານດຽວ, ລາຍງານຂ່າວບໍ່ຊັດເຈນ ມີລັກສະນະກະຕຸກເສັ້ນ ຍຸຍົງກໍ່ໃຫ້ເກີດຄວາມຫວາດຫວັ່ນ ຫຼືຜູກໂທດ ກ່າວລະດັບໂທດແບບອັດຕະວິໄສ ກ່ອນການຕັດສິນຂອງສານ. ປົກປັກຮັກສາ, ຍ້ອງຍໍໃຫ້ລາງວັນ, ປຸກລະດົມກຳລັງໃຈຕໍ່ນັກຂ່າວທີ່ມີຄວາມຕັ້ງໜ້າພະຍາຍາມ, ກ້າຕໍ່ສູ້ຕ້ານການສໍ້ລາດບັງຫຼວງ; ຕໍ່ສູ້ຕ້ານຖ້ອຍທຳນອງບິດເບືອນຂອງບັນດາອິດທິກຳລັງສັດຕູ ທີ່ສວຍໃຊ້ການປ້ອງກັນຕ້ານການສໍ້ລາດບັງຫຼວງ ເພື່ອຄັດຄ້ານຕ້ານພັກແລະລັດເຮົາ; ຈັດການແກ້ໄຂຢ່າງເຂັ້ມງວດຕໍ່ການສົ່ງຂ່າວທີ່ບໍ່ຖືກຕ້ອງກັບຄວາມຈິງ, ການຕູ່ຫາ ໃສ່ຮ້າຍປ້າຍສີທີ່ກໍ່ໃຫ້ເກີດຜົນຮ້າຍ.
ຕັ້ງໝັ້ນໃນການຝຶກຝົນຫຼໍ່ຫຼອມຄຸນສົມບັດຊື່ສັດບໍລິສຸດ, ກໍ່ສ້າງວັດທະນະທຳປະຢັດມັດທະຍັດ, ບໍ່ສໍ້ລາດບັງຫຼວງໃນພະນັກງານ ສະມາຊິກພັກ ລັດຖະກອນ ພາລະກອນ. ກ່ອນອື່ນໝົດແມ່ນ ກໍ່ສ້າງສະຕິຕື່ນຕົວ, ປະຕິບັດຢ່າງເຂັ້ມງວດ ບັນດາຂໍ້ກຳນົດຂອງພັກ ແລະກົດໝາຍຂອງລັດກ່ຽວກັບການປ້ອງກັນແລະຕ້ານການສໍ້ລາດບັງຫຼວງ, ການຟຸ່ມເຟືອຍ; ເປັນເຈົ້າການໃນການຈັດການແກ້ໄຂເມື່ອມີຄວາມຂັດແຍ້ງທາງຜົນປະໂຫຍດ; ກໍ່ສ້າງແລະປະຕິບັດເປັນຢ່າງດີຫຼັກການປະພຶດ, ຫຼັກຈັນຍາບັນວິຊາຊີບ; ຕຳໜິວິພາກ, ກ່າວປະນາມ, ຕໍ່ສູ້ຕ້ານການສໍ້ລາດບັງຫຼວງ, ການຟຸມເຟືອຍ; ນັບຖືກຽດສັກສີ ຊື່ສຽງ, ຮູ້ລະອາຍໃຈໃນເມື່ອຕົນເອງແລະຍາດພີ່ນ້ອງຂອງຕົນສໍ້ລາດບັງຫຼວງ, ໃຊ້ຈ່າຍຢ່າງຟຸມເຟືອ.
ພິເສດ, ໜັງສືພິມແລະພາຫະນະສື່ມວນຊົນຕ້ອງປຸກລະດົມກຳລັງໃຈ, ສົ່ງເສີມການເຂົ້າຮ່ວມປະຕິບັດງານຢ່າງຂຸ້ນຂ້ຽວຂອງທົ່ວທັງລະບົບການເມືອງ, ການລະດົມກຳລັງແຮງຂອງທົ່ວປວງຊົນເຂົ້າໃນການປ້ອງກັນແລະຕ້ານການສໍ້ລາດບັງຫຼວງ, “ເຮັດໃຫ້ປະຊາຊົນຄຽດຊັງພະຍາດສໍ້ລລາດບັງຫຼວງ, ຟຸມເຟືອຍ, ອາດຍາສິດ; ເຮັດໃຫ້ຮູຫູ, ດວງຕາແຫ່ງຄວາມລະມັດລະວັງຂອງມະຫາຊົນນັບແສນ ນັບລ້ານ ກາຍເປັນໄຟໜ້າສ່ອງແສງສະຫວ່າງທົ່ວທຸກບ່ອນ, ບໍ່ໃຫ້ພະຍາດສໍ້ລາດບັງຫຼວງ, ຟຸມເຟືອຍ, ອາດຍາສິດ ມີບ່ອນລີ້ຊ້ອນອີກ”(1), ຄືຄຳຕັກເຕືອນຂອງລຸງໂຮ່.
ທີສອງ, ສຸມໃສ່ຊີ້ນຳການກໍ່ສ້າງ, ປັບປຸງບູລະນະບັນດາຂໍ້ກຳນົດຂອງພັກ, ນະໂຍບາຍ, ກົດໝາຍຂອງລັດ ກ່ຽວກັບການປ້ອງກັນແລະຕ້ານການສໍ້ລາດບັງຫຼວງ; ສູ້ຊົນຮອດທ້າຍສະໄໝປະຈຳການນີ້ ຈະສຳເລັດບາດກ້າວໜຶ່ງກ່ຽວກັບການກໍ່ສ້າງກົນໄກການປ້ອງກັນຢ່າງແໜ້ນໜາ ເພື່ອ “ບໍ່ສາມາດຈະສໍ້ລາດບັງຫຼວງໄດ້”.
ສຸມໃສ່ສຳເລັດການກໍ່ສ້າງຂໍ້ກຳນົດຂອງພັກກ່ຽວກັບການປ້ອງກັນແລະຕ້ານການສໍ້ລາດບັງຫຼວງ ຕາມມະຕິກອງປະຊຸມສູນກາງພັກຄັ້ງທີ 4, ມະຕິກອງປະຊຸມສູນກາງພັກຄັ້ງທີ 6 ແລະມະຕິກອງປະຊຸມສູນກາງພັກຄັ້ງທີ 7 ສະໄໝທີ XII, ເປັນຕົ້ນແມ່ນ: ບູລະນະຂໍ້ກຳນົດກ່ຽວກັບຄວາມຮັບຜິດຊອບເປັນແບບຢ່າງຂອງພະນັກງານ ສະມາຊິກພັກ; ບັນດາຂໍ້ກຳນົດກ່ຽວກັບການຄວບຄຸມອຳນາດ, ຄວາມຮັບຜິດຊອບຂອງຫົວໜ້າໃນເມື່ອປະຕິບັດໜ້າທີ່, ສິດຂອບເຂດ, ຄວາມຮັບຜິດຊອບອະທິບາຍລາຍງານ, ຮັບປະກັນປະຊາທິປະໄຕ, ເປີດເຜີຍ, ໂປ່ງໃສ; ຂໍ້ກຳນົດກ່ຽວກັບການສະກັດກັ້ນບໍ່ໃຫ້ຜູ້ມີສິດອຳນາດ ສວຍໃຊ້ຕຳແໜ່ງງານຂອງຕົນ ເພື່ອເກັບຜົນກຳໄລ; ຂໍ້ກຳນົດກ່ຽວກັບການໃຫ້ເລີກງານ, ການປົດຕຳແໜ່ງ, ການລາອອກຈາກຕຳແໜ່ງ ສຳລັບພະນັກງານນຳພາ ຄຸ້ມຄອງບໍລິຫານ; ຂໍ້ກຳນົດກ່ຽວກັບການຍົກຍ້າຍ, ປ່ຽນແທນພະນັກງານເມື່ອມີການຕຳໜິຈາກຫາງສຽງສັງຄົມ ຫຼືມີປະກົດການຫຍໍ້ທໍ້, ທຸຈະລິດ, ເສຍຊື່ສຽງ; ກົນໄກສົ່ງເສີມແລະປົກປັກຮັກສາພະນັກງານທີ່ກ້າຄິດ, ກ້າເຮັດ, ກ້າບຸກທະລຸ, ກ້າຮັບຜິດຊອບເພື່ອຜົນປະໂຫຍດສ່ວນລວມ...
ຂໍສະເໜີນຳສະພາແຫ່ງຊາດ, ລັດຖະບານໃຫ້ຮີບສຸມໃສ່ຊີ້ນຳການເກັບກຳຄວາມຄິດຄວາມເຫັນ, ປັບປຸງບູລະນະກົດໝາຍວ່າດ້ວຍການປ້ອງກັນແລະຕ້ານການສໍ້ລາດບັງຫຼວງ (ສະບັບປັບປຸງ) ຮັບປະກັນຄວາມເປັນໄປໄດ້ ແລະມີປະສິດທິຜົນ; ປະກາດໃຊ້ໂດຍໄວກົດໝາຍວ່າດ້ວຍການຮັກສາຄວາມລັບຂອງລັດ; ປັບປຸງເພີ່ມເຕີມກົດໝາຍວ່າດ້ວຍການທົບທວນຕຸລາການ, ກົດໝາຍການກວດສອບ, ກົດໝາຍພະນັກງານ ລັດຖະກອນ, ກົດໝາຍພາລະກອນ ແລະບັນດາເອກະສານກຳນົດການປະຕິບັດຢ່າງລະອຽດ ເພື່ອແກ້ໄຂຜ່ານຜ່າຂໍ້ຈຳກັດ, ສິ່ງຄ້າງຄາໃນການປ້ອງກັນແລະຕ້ານການສໍ້ລາດບັງຫຼວງ.
ຍູ້ໄວການກໍ່ສ້າງ, ບູລະນະກົນໄກ, ນະໂຍບາຍ, ກົດໝາຍ, ແກ້ໄຂຜ່ານຜ່າຊ່ອງຫວ່າງ, ຂໍ້ຜິດພາດໃນການຄຸ້ມຄອງເສດຖະກິດ-ສັງຄົມ ແລະການປ້ອງກັນແລະຕ້ານການສໍ້ລາດບັງຫຼວງ, ເປັນຕົ້ນແມ່ນໃນບັນດາຂົງເຂດທີ່ອາດຈະເກີດການທຸຈະລິດ, ສໍ້ລາດບັງຫຼວງໂດຍງ່າຍ.
ທີສາມ, ເພີ່ມທະວີການກວດກາ ຕິດຕາມກວດກາ, ການປະຕິບັດລະບຽບວິໄນຂອງພັກ, ຮັດແໜ້ນລະບຽບ ກົດໝາຍ; ກໍ່ສ້າງຖັນແຖວພະນັກງານທີ່ມີຄຸນສົມບັດສິນທຳ, ມີຄວາມສາມາດ ແລະກຽດສັກສີຢ່າງພຽງພໍ, ທຽບເທົ່າກັບລະດັບໜ້າທີ່ໃນສະພາບການໃໝ່.
ສືບຕໍ່ເຮັດເປັນຢ່າງດີວຽກງານກໍ່ສ້າງພັກ ແລະລະບົບການເມືອງ, ກີດກັ້ນແລະຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ພ້ອມທັງບັນດາປະກົດການ “ປ່ຽນແປງດ້ວຍຕົນເອງ”, “ຫັນປ່ຽນດ້ວຍຕົນເອງ”; ຕໍ່ສູ້ຢ່າງແຂງແຮງຕ້ານລັດທິອັດຕະບຸກຄົນ, ຄວາມອິດສາເຫັນແກ່ຜົນປະໂຫຍດສ່ວນຕົວ, “ຜົນປະໂຫຍດໝູ່ພວກ”.
ຮັດແໜ້ນລະບຽບວິໄນຢູ່ໃນພັກ ແລະໃນກົງຈັກຂອງລັດ; ສຳລັບຜູ້ກະທຳຜິດຕ້ອງມີຮູບການແກ້ໄຂລົງໂທດຢ່າງທັນການ, ເຂັ້ມງວດ, ເປີດເຜີຍ.
ບັນດາຄະນະພັກ, ອົງການຈັດຕັ້ງຂອງພັກຕ້ອງເພີ່ມທະວີການຄຸ້ມຄອງ, ຕິດຕາມກວດກາພະນັກງານ ສະມາຊິກພັກ ເພື່ອຄົ້ນເຜີຍຢ່າງທັນການ, ແກ້ໄຂໂດຍໄວ, ກີດກັ້ນຕັ້ງແຕ່ຕົ້ນຕໍ່ການລະເມີດກົດວິໄນ; ດຳເນີນວຽກງານກວດກາ ຕິດຕາມກວດກາຢ່າງແຂງແຮງກວ່າອີກ, ຂຸ້ນຂ້ຽວກວ່າອີກ ເພື່ອຄົ້ນເຜີຍ, ກີດກັ້ນ, ຈັດການແກ້ໄຂຢ່າງທັນການຕໍ່ການກະທຳທຸຈະລິດ, ສໍ້ລາດບັງຫຼວງ.
ຈຸດປະສົງຂອງການປະຕິບັດວິໄນແມ່ນເພື່ອ “ປົວພະຍາດ ກູ້ຄົນ”, ເພື່ອບອກສອນຕັກເຕືອນ ຂົ່ມຂູ່ໃຫ້ຢ້ານ, ດັ່ງນັ້ນຕ້ອງຊາບຊຶມທິດນຳ ປ້ອງກັນຢ່າງເຂັ້ມງວດ, ກີດກັ້ນແຕ່ຕົ້ນ, ຄົ້ນເຜີຍໄວ, ຈັດການແກ້ໄຂແຕ່ຕົ້ນ, ບໍ່ປະໃຫ້ການກະທຳຜິດເລັກໆນ້ອຍໆສະສົມເຂົ້າເປັນຄວາມຜິດໃຫຍ່. ເພີ່ມທະວີການຕິດຕາມກວດກາຂອງອົງການຈັດຕັ້ງພັກແຕ່ເທິງລົງ, ການຕິດຕາມກວດກາແຕ່ລຸ່ມຂຶ້ນ, ເພີ່ມທະວີການຕິດຕາມກວດກາຊຶ່ງກັນແລະກັນໃນຂັ້ນດຽວກັນ, ເພີ່ມທະວີການຄຸ້ມຄອງ, ຕິດຕາມກວດກາປະຈຳວັນຕໍ່ສະມາຊິກພັກແລະພະນັກງານນຳພາ.
ປະຕິບັດວິໄນຂອງພັກຢ່າງເຂັ້ມງວດ, ພ້ອມກັນນັ້ນ ວິໄນຂອງພັກບໍ່ປ່ຽນແທນໃຫ້ວິໄນການບໍລິຫານ, ວິໄນຂອງອົງຄະນະມະຫາຊົນ ແລະບັນດາຮູບການຈັດການແກ້ໄຂຂອງກົດໝາຍ; ສະມາຊິກພັກລະເມີດກົດໝາຍເຖິງຂັ້ນຕ້ອງກວດສອບຄວາມຮັບຜິດທາງອາຍາ ແມ່ນຕ້ອງກວດສອບຄວາມຮັບຜິດທາງອາຍາ. ສະມາຊິກພັກໃນຕຳແໜ່ງງານໃດໆທີ່ລະເມີດກໍ່ລ້ວນແຕ່ຕ້ອງປະຕິບັດວິໄນຢ່າງເຄັ່ງຄັດ, ປະຕິບັດຢ່າງເຄັ່ງຄັດແຕ່ເທິງລົງລຸ່ມ; ບ່ອນໃດກວດກາດ້ວຍຕົນເອງບໍ່ເຫັນມີຄວາມຜິດ, ຫຼືຄົ້ນເຜີຍແລ້ວແຕ່ຈັດການແກ້ໄຂແບບຜ່ອນເບົາ ແມ່ນຄະນະພັກ, ຫົວໜ້າສຳນັກງານອົງການ ກົມກອງ ທ້ອງຖິ່ນນັ້ນ ຕ້ອງຮັບຜິດຊອບ ແລະຖືກປະຕິບັດວິໄນດ້ວຍຮູບການທີ່ເໝາະສົມ, ບໍ່ “ຖອດຖອນບົດຮຽນ” ແບບລວມໆ.
ມອບໃຫ້ຄະນະກຳມະການກວດກາສູນກາງພັກ ອາດຈະຊີ້ນຳ, ກວດກາ, ຕິດຕາມກວດກາ, ປະຕິບັດວິໄນພັກ ລົງເຖິງອົງຄະນະພັກເມືອງແລະຮາກຖານເມື່ອມີຄວາມຈຳເປັນ, ເພື່ອຫຼີກລ່ຽງສະພາບການປິດບັງຄວາມຜິດພາດພາຍໃນຂອງທ້ອງຖິ່ນ, ສຳນັກງານອົງການ, ກົມກອງ.
ຕ້ອງສຸມໃສ່ແກ້ໄຂຜ່ານຜ່າໃຫ້ຈົນໄດ້ ຈຸດອ່ອນຕ່າງໆໃນວຽກງານພະນັກງານ, ຄວາມຜິດພາດຂອງພະນັກງານພາໃຫ້ຫາງສຽງສັງຄົມມີຄວາມຮ້ອນເຄືອງ. ກວດກາວຽກງານພະນັກງານຢ່າງຮອບດ້ານ; ເອົາໃຈໃສ່ກວດກາ, ຕິດຕາມກວດກາພະນັກງານທີ່ມີປະກົດການສໍ້ລາດບັງຫຼວງ; ປະຊາຊົນມີຄວາມຄິດເຫັນຫຼາຍປະການທີ່ສ່ອງແສງ ກ່າວປະນາມການສໍ້ລາດບັງຫຼວງ; ພະນັກງານນຳພາ ຄຸ້ມຄອງຂັ້ນຕ່າງໆ ແລະພະນັກງານທີ່ຖືກວາງແຜນກຳນົດເຂົ້າໃນຕຳແໜ່ງຜູ້ນຳພາ, ຄຸ້ມຄອງ.
ຄະນະພັກ, ການຈັດຕັ້ງພັກ, ກະຊວງ, ຂະແໜງການ, ອຳນາດການປົກຄອງຂັ້ນຕ່າງໆ ແລະ ພະນັກງານ ສະມາຊິກພັກຕ້ອງຮູ້ເຫັນແຈ້ງ, ຕໍ່ສູ້ຢ່າງເດັດດ່ຽວ ມີປະສິດທິຜົນ ກັບການກະທຳຜິດ, ຜົນປະໂຫຍດໝູ່ພວກ, ປະໂຫຍດສ່ວນຕົວ, ກັບບັນດາເປົ້າໝາຍທີ່ມີປະກົດການ ການກະທຳ “ວິ້ງເຕັ້ນຫາຍົດຕຳແໜ່ງ”, “ວິ້ງເຕັ້ນຫາສິດອຳນາດ”; ປົກປ້ອງການກະທຳຖືກຕ້ອງ, ຊີ້ແຈ້ງຄວາມຜິດ, ບອກເຕືອນກັ້ນຫ້າມການກະທຳທີ່ຍັງບໍ່ທັນຖືກຕ້ອງ, ຄົ້ນເຜີຍແລະຈັດການຢ່າງທັນການຕໍ່ການລ່ວງອຳນາດ, ສວຍໃຊ້ອຳນາດເພື່ອປະຕິບັດການກະທຳຜິດໃນວຽກງານພະນັກງານ ຫຼືຊ່ວຍເຫຼືອໃຫ້ການ “ວິ້ງເຕັ້ນຫາຍົດຕຳແໜ່ງ”, “ວິ້ງເຕັ້າຫາສິດອຳນາດ”; ເດັດດ່ຽວຍົກເລີກ, ຖອນບັນດາມະຕິຕົກລົງທີ່ບໍ່ຖືກຕ້ອງກ່ຽວກັບວຽກງານພະນັກງານ, ພ້ອມກັນນັ້ນກໍ່ຈັດການລົງໂທດຢ່າງເຂັ້ມງວດຕໍ່ອົງການຈັດຕັ້ງ, ບຸກຄົນທີ່ກະທຳຜິດ, ມີການສໍ້ລາດບັງຫຼວງໃນວຽກງານພະນັກງານ; ປະຕິບັດແຜນນະໂຍບາຍສັບຊ້ອນພະນັກງານທີ່ບໍ່ແມ່ນຄົນທ້ອງຖິ່ນ ໃຫ້ດຳລົງຕຳແໜ່ງການນຳບາງສ່ວນໃນຂັ້ນແຂວງ, ຂັ້ນເມືອງ.
ເດັດດ່ຽວປະຕິບັດຢ່າງມີປະສິດທິຜົນການຈັດວາງສັບຊ້ອນກົງຈັກຄືນໃໝ່, ຫຼຸດຜ່ອນຈຳນວນບັນຈຸບຸກຄະລາກອນໃຫ້ກະທັດລັດ, ຕິດກັບການປະຕິຮູບລະບອບການງານ, ຈັດວາງຄືນໃໝ່ຖັນແຖວພະນັກງານ ລັດຖະກອນ ພາລະກອນ ແລະ ປ່ຽນແປງໃໝ່ນະໂຍບາຍເງິນເດືອນ; ກໍ່ສ້າງຖັນແຖວພະນັກງານທຸກຂັ້ນ, ເປັນຕົ້ນແມ່ນພະນັກງານຂັ້ນຍຸດທະສາດ ໃຫ້ມີຄຸນສົມບັດ ຄວາມສາມາດ ແລະກຽດສັກສີຢ່າງພຽງພໍ, ທຽບເທົ່າກັບລະດັບໜ້າທີ່ ຕາມຈິດໃຈມະຕິຂອງກອງປະຊຸມສູນກາງພັກຄັ້ງທີ 6 ແລະກອງປະຊຸມສູນກາງພັກຄັ້ງທີ 7 ສະໄໝທີ XII.
ທີສີ່, ເພີ່ມທະວີ, ຍົກສູງປະສິດທິຜົນຂອງວຽກງານຕິດຕາມກວດກາ, ຄວບຄຸມອຳນາດເພື່ອການປ້ອງກັນແລະຕ້ານການສໍ້ລາດບັງຫຼວງ.
ອຳນາດເຄີຍມີຄວາມສ່ຽງຖືກ “ເສື່ອມໂຊມປ່ຽນທາດ”, ການສໍ້ລາດບັງຫຼວງແມ່ນ “ຂໍ້ບົກພ່ອງທີ່ມີມາແຕ່ເດີມ” ຂອງອຳນາດ, ດັ່ງນັ້ນຕ້ອງສ້າງໃຫ້ຈົນໄດ້ ກົນໄກຄວບຄຸມການປະຕິບັດອຳນາດຂອງຜູ້ມີຕຳແໜ່ງ, ມີສິດອຳນາດ ຕາມຫຼັກການ ທຸກອຳນາດລ້ວນແຕ່ຕ້ອງໄດ້ຄວບຄຸມຢ່າງແໜ້ນແຟ້ນດ້ວຍກົນໄກ; ສິດອຳນາດຕ້ອງໄດ້ຜູກມັດກັບຄວາມຮັບຜິດຊອບ, ສິດອຳນາດຮອດລະດັບໃດແມ່ນຄວາມຮັບຜິດຊອບຮອດລະດັບນັ້ນ, ສິດອຳນາດຍິ່ງສູງ, ຄວາມຮັບຜິດຊອບຍິ່ງສູງ.
ດັ່ງນັ້ນ, ຕ້ອງເພີ່ມທະວີການກວດກາ, ຕິດຕາມກວດກາ, ກວດສອບ ເພື່ອຮັບປະກັນໃຫ້ອຳນາດໄດ້ປະຕິບັດຢ່າງເປີດເຜີຍ, ໂປ່ງໃສ, ຖືກຕ້ອງ, ບໍ່ຖືກ “ເສື່ອມໂຊມປ່ຽນທາດ”; ການແບ່ງງານ, ແບ່ງຂັ້ນຕິດກັບການມອບສິດອຳນາດ, ຜູກມັດຄວາມຮັບຜິດຊອບ, ພ້ອມກັນນັ້ນກໍ່ປະຕິບັດຢ່າງເຂັ້ມງວດການຈັດການແກ້ໄຂ, ຍົກຍ້າຍ, ປົດຕຳແໜ່ງ, ປ່ຽນແທນພະນັກງານທີ່ມີປະກົດການສໍ້ລາດບັງຫຼວງຖືກຫາງສຽງສັງຄົມກ່າວປະນາມ; ຈັດການແກ້ໄຂຢ່າງເຂັ້ມງວດຕໍ່ຄວາມຮັບຜິດຊອບຂອງຫົວໜ້າ ຜູ້ທີ່ປະໃຫ້ເກີດການສໍ້ລາດບັງຫຼວງຢູ່ໃນສຳນັກງານ ອົງການ ກົມກອງທີ່ຕົນເປັນຜູ້ຄຸ້ມຄອງ ຮັບຜິດຊອບ; ແລະສິ່ງທີ່ສຳຄັນກວ່ານັ້ນແມ່ນ ຕ້ອງກີດກັ້ນແຕ່ຕົ້ນຄວາມຜິດພາດ, ຂໍ້ບົກພ່ອງ ຢ່າງພື້ນຖານ, ເປັນແບບສະບັບ ດ້ວຍບັນດາຂໍ້ກຳນົດຂອງພັກ, ກົດໝາຍຂອງລັດ, ເວົ້າໃນແບບຮູບພາບແມ່ນຕ້ອງ “ຂັງອຳນາດເຂົ້າໃນກົງກົນໄກ”.
ຕ້ອງເພີ່ມທະວີການຕິດຕາມກວດກາຕໍ່ການນຳໃຊ້ອຳນາດຂອງພະນັກງານນຳພາ, ເປັນຕົ້ນແມ່ນຂອງຜູ້ເປັນຫົວໜ້າ, ເພີ່ມທະວີການຕິດຕາມກວດກາຢູ່ພາຍໃນໝູ່ຄະນະນຳພາ; ເປີດເຜີຍຂັ້ນຕອນນຳໃຊ້ອຳນາດຕາມກົດໝາຍເພື່ອໃຫ້ພະນັກງານ, ປະຊາຊົນຕິດຕາມກວດກາ.
ພະນັກງານນຳພາຂັ້ນຕ່າງໆຕ້ອງຈົດຈຳວ່າ, ຜູ້ໃດກໍ່ຕາມກໍ່ບໍ່ມີອຳນາດເດັດຂາດນອກເໜືອຈາກກົດໝາຍ, ຜູ້ໃດນຳໃຊ້ອຳນາດກໍ່ຕ້ອງຮັບໃຊ້ປະຊາຊົນ, ຮັບຜິດຊອບຕໍ່ປະຊາຊົນ ແລະຍອມຮັບການຕິດຕາມກວດກາຂອງປະຊາຊົນ.
ກອງທຶນສາທາລະນະແມ່ນຂອງສ່ວນລວມ ດັ່ງນັ້ນເງິນໜຶ່ງອັດ ໜຶ່ງດົ່ງກໍ່ບໍ່ໄດ້ໃຊ້ຈ່າຍຊະຊາຍ; ສິດທິສາທາລະນະແມ່ນເພື່ອປະຊາຊົນ ດັ່ງນັ້ນບໍ່ໄດ້ໃຊ້ເພື່ອສ່ວນຕົວຢ່າງເດັດຂາດ; ຕ້ອງເຫັນແກ່ສ່ວນລວມບໍ່ເຫັນແກ່ສ່ວນຕົວ, ຈຳແນກສ່ວນລວມສ່ວນຕົວຢ່າງຈະແຈ້ງ, ສ່ວນລວມກ່ອນ ສ່ວນຕົວຕາມຫຼັງ, ເພື່ອສ່ວນລວມໃຫ້ລືມສ່ວນຕົວ; ທຸກສິ່ງທຸກຢ່າງລ້ວນແຕ່ເລີ່ມຈາກປະຊາຊົນ, ເພື່ອປະຊາຊົນ.
ທີຫ້າ, ຍົກສູງປະສິດທິຜົນວຽກງານຄົ້ນເຜີຍ, ຈັດການແກ້ໄຂກໍລະນີ, ຄະດີສໍ້ລາດບັງຫຼວງ, ໂດຍສະເພາະໃນທ້ອງຖິ່ນ ພື້ນຖານ; ຈັດການແກ້ໄຂ, ກີດກັ້ນ “ການສໍ້ລາດບັງຫຼວງມະຍິກມະຍ່ອຍ”; ຍົກສູງປະສິດທິຜົນການເກັບຄືນຊັບສິນທີ່ຖືກສໍ້ລາດບັງຫຼວງ.
ຕ້ອງສຸມໃສ່ຊີ້ນຳນຳພາ, ສ້າງການຫັນປ່ຽນຢ່າງແຂງແຮງ, ຈະແຈ້ງກວ່າອີກໃນການຄົ້ນເຜີຍ, ຈັດການແກ້ໄຂການສໍ້ລາດບັງຫຼວງຢູ່ທ້ອງຖິ່ນ ພື້ນຖານ, ແກ້ໄຂຜ່ານຜ່າສະພາບການ “ຂັ້ນເທິງຮ້ອນ, ຂັ້ນລຸ່ມເຢັນ”.
ສຸມໃສ່ຊີ້ນຳນຳພາການກວດກາ, ຕິກຕາມກວດກາ, ກວດສອບຢູ່ບ່ອນທີ່ມີບັນຫາສັບສົນ, ປະຊາຊົນສົນໃຈ, ໃນບັນດາຂົງເຂດມັກຈະເກີດການທຸຈະລິດ, ສໍ້ລາດບັງຫຼວງ; ຈັດການແກ້ໄຂ, ກີດກັ້ນສະພາບການ “ເຈາະຈິ້ມ”, “ເງິນຮອງມື”, ກໍ່ຄວາມຫຍຸ້ງເຫຍີງລຳຄານໃຈ ໃຫ້ປະຊາຊົນແລະວິສາຫະກິດໃນການແກ້ໄຂວຽກງານ.
ເລ່ງຂະບວນການກວດສອບ, ສືບສວນ, ຈັດການແກ້ໄຂກໍລະນີ ຄະດີສໍ້ລາດບັງຫຼວງ ຄະດີເສດຖະກິດ, ໂດຍສະເພາະກໍລະນີ ຄະດີທີ່ຮ້າຍແຮງ, ສັບສົນ, ທີ່ປະຊາຊົນສົນໃຈເປັນພິເສດ; ຈັດການແກ້ໄຂຢ່າງເຄັ່ງຄັດ, ທັນການ, ຖືກຕ້ອງກັບຂໍ້ກຳນົດຂອງພັກ ແລະກົດໝາຍຂອງລັດ, ບໍ່ມີເຂດຫວງຫ້າມ, ບໍ່ມີສິດພິເສດ, ບໍ່ມີຂໍ້ຍົກເວັ້ນ.
ເພີ່ມເຕີມ, ບູລະນະຂໍ້ກຳນົດກ່ຽວກັບການຈັດການແກ້ໄຂຄວາມຮັບຜິດຊອບຂອງອົງການຈັດຕັ້ງ, ບຸກຄົນທີ່ປະຕິບັດໜ້າທີ່ກວດກາ, ກວດການ, ກວດສອບ ແຕ່ບໍ່ຄົ້ນພົບຄວາມຜິດ, ຫຼັງຈາກນັ້ນ ຄວາມຜິດນີ້ຖືກຄົ້ນພົບໂດຍຄະນະກວດກາ, ກວດສອບອື່ນ. ມີບັນດາວິທີແກ້ໄຂທີ່ເໝາະສົມ, ສະດວກດີ, ປອດໄພເພື່ອສົ່ງເສີມແລະຈັດການແກ້ໄຂຢ່າງທັນການຕໍ່ຂໍ້ມູນທີ່ປະຊາຊົນຄົ້ນເຜີຍ, ສ່ອງແສງ, ກ່າວຫາ.
ຕັ້ງໜ້າກວດສອບຢືນຢັນ, ນຳໃຊ້ຢ່າງທັນການບັນດາມາດຕະການກວດໄລ່ຊັບສິນ, ປິດລ້ອມບັນຊີ, ເກັບຄືນຊັບສິນທີ່ຖືກສໍ້ລາດບັງຫຼວງໃນຂະບວນວິວັດການກວດກາ, ກວດສອບ, ສືບສວນ, ຟ້ອງຮ້ອງ, ພິພາກສາຕັດສິນ ແລະ ປະຕິບັດຄະດີ; ສົ່ງເສີມໃຫ້ຜູ້ກະທຳຜິດຊົດເຊີຍໂດຍສະໝັກໃຈ ເພື່ອແກ້ໄຂຜົນກະທົບໃນຄະດີຂອງການສໍ້ລາດບັງຫຼວງແລະທຸຈະລິດທາງເສດຖະກິດ.
ທີຫົກ, ສືບຕໍ່ປັບປຸງບູລະນະການຈັດຕັ້ງກົງຈັກ ພະນັກງານ, ຍົກສູງສະມັດຕະພາບ ປະສິດທິຜົນການເຄື່ອນໄຫວຂອງບັນດາອົງການ, ໜ່ວຍງານທີ່ມີພາລະບົດບາດປ້ອງກັນແລະຕ້ານການສໍ້ລາດບັງຫຼວງ.
ສືບຕໍ່ປັບປຸງບູລະນະ, ເສີມຂະຫຍາຍຍິ່ງກວ່າອີກບົດບາດຂອງບັນດາອົງການປ້ອງກັນແລະຕ້ານການສໍ້ລາດບັງຫຼວງ, ຊ່ວຍວຽກໃຫ້ຄະນະພັກແຕ່ສູນກາງລົງຮອດຮາກຖານ. ບັນດາອົງການການເມືອງພາຍໃນ, ອົງການກວດກາ, ກວດສອບ, ສືບສວນສອບສວນ, ພິພາກສາ ຕ້ອງເປັນ “ຄົມດາບ” ທີ່ແຫຼມຄົມ, ມີຄວາມກ້າຫານທີ່ຈະຕໍ່ສູ້ກີດກັ້ນການກະທຳຜິດ, ຕ້ານຜົນປະໂຫຍດໝູ່ພວກ, ຕ້ານການວິ້ງເຕັ້ນຫາຜົນປະໂຫຍດສ່ວນຕົວ; ມີວິຊາສະເພາະ, ມີຄວາມກ້າຫານປົກປ້ອງສິ່ງຖືກຕ້ອງ, ຊີ້ແຈ້ງສິ່ງທີ່ຜິດພາດ, ບອກເຕືອນກັ້ນຫ້າມການກະທຳທີ່ຍັງບໍ່ຖືກຕ້ອງ; ມີຂໍ້ກຳນົດເພື່ອກີດກັ້ນຢ່າງມີປະສິດທິຜົນຕໍ່ການກະທົບທີ່ບໍ່ຖືກຕ້ອງຕາມການກຳນົດຂອງພັກ ແລະກົດໝາຍຂອງລັດ ທີ່ກະທົບໃສ່ການເຄື່ອນໄຫວຂອງບັນດາອົງການເຫຼົ່ານີ້.
ສິ່ງສຳຄັນພິເສດທີ່ມີຄວາມໝາຍຕັດສິນຄື, ບັນດາຜູ້ທີ່ເຮັດວຽກງານປ້ອງກັນແລະຕ້ານການສໍ້ລາດບັງຫຼວງເວົ້າລວມ, ບັນດາຜູ້ທີ່ເຮັດວຽກງານໂດຍກົງໃນອົງການພາລະບົດບາດປ້ອງກັນແລະຕ້ານການສໍ້ລາດບັງຫຼວງເວົ້າສະເພາະ ຕ້ອງຊື່ສັດສຸຈະລິດ ບໍລິສຸດທ່ຽງທຳ, ເປັນແບບຢ່າງຮັກສາຕົວເອງ, ນັບຖືກຽດສັກສີ, ບໍ່ຍອມຢູ່ພາຍໃຕ້ຄວາມກົດດັນໃດໆທີ່ບໍ່ຊັດເຈນ, ບໍ່ຍອມຕໍ່ສິ່ງລໍ້ລວງຊວນໃຈ ການຊື້ຈ້າງຈອບອອຍໃດໆ ຂອງຜູ້ກະທຳຄວາມຜິດ.
ການຕໍ່ສູ້ປ້ອງກັນແລະຕ້ານການສໍ້ລາດບັງຫຼວງແມ່ນວຽກງານທີ່ຫຍຸ້ງຍາກ, ສັບສົນ ແລະຍາວນານ. ຈາກບັນດາບົດຮຽນ ແລະຜົນງານທີ່ບັນລຸໄດ້ໃນເວລາທີ່ຜ່ານມາ, ໂດຍສະເພາະພາຍຫຼັງກອງປະຊຸມໃຫຍ່ຄັ້ງທີ XII ຂອງພັກມາເຖິງດຽວນີ້, ພວກເຮົາມີພື້ນຖານເພື່ອເຊື່ອໝັ້ນວ່າ, ດ້ວຍຄວາມຕັດສິນໃຈການເມືອງສູງຂອງພັກ, ລັດ; ການລົງມືປະຕິບັດງານຢ່າງຕັ້ງໜ້າ ຄົບຊຸດຂອງບັນດາຄະນະພັກ ການຈັດຕັ້ງພັກ ທ້ອງຖິ່ນ, ຂອງທົ່ວທັງລະບົບການເມືອງ ແລະທົ່ວສັງຄົມ, ວຽກງານປ້ອງກັນແລະຕ້ານການສໍ້ລາດບັງຫຼວງໃນເວລາຕໍ່ໄປຈະສືບຕໍ່ບັນລຸຜົນສຳເລັດທີ່ດີງາມຫຼາຍຢ່າງອີກ; ແນ່ນອນການສໍ້ລາດບັງຫຼວງຈະຖືກສະກັດກັ້ນ ແລະຖືກຍູ້ຖອຍເທື່ອລະກ້າວ; ປະກອບສ່ວນກໍ່ສ້າງພັກແລະລັດເຮົາໃຫ້ນັບມື້ນັບສະອາດປອດໃສ, ໝັ້ນຄົງເຂັ້ມແຂງ, ຕອບສະໜອງຄວາມຕ້ອງການຂອງພາລະກິດປະຕິວັດ ແລະຄວາມປາຖະໜາຂອງປະຊາຊົນ.
ຂ້າພະເຈົ້າຂໍສະເໜີໃຫ້ບັນດາສະຫາຍ, ໃນແຕ່ລະຕຳແໜ່ງງານຂອງຕົນ, ກ່ອນອື່ນແມ່ນບັນດາສະຫາຍເປັນຫົວໜ້າ, ຈົ່ງເຊີດຊູຈິດໃຈຮັບຜິດຊອບຕໍ່ພັກ, ຕໍ່ປະຊາຊົນ ແລະປະເທດຊາດ, ເປັນແບບຢ່າງ, ນຳໜ້າໃນການຊີ້ນຳນຳພາ, ຜັນຂະຫຍາຍປະຕິບັດບັນດາໜ້າທີ່, ມາດຕະການປ້ອງກັນແລະຕ້ານການສໍ້ລາດບັງຫຼວງ, ໂດຍສະເພາະແມ່ນ ລວມສູນການຊີ້ນຳ ເພື່ອຍົກສູງປະສິດທິຜົນການຄົ້ນເຜີຍ, ຈັດການແກ້ໄຂຢ່າງເຂັ້ມງວດ ທັນການຕໍ່ການກະທຳຫຍໍ້ທໍ້, ສໍ້ລາດບັງຫຼວງຢູ່ພາຍໃນກະຊວງ, ຂະແໜງການ, ທ້ອງຖິ່ນ, ສຳນັກງານອົງການ ກົມກອງຂອງຕົນ, ປະກອບສ່ວນເຂົ້າໃນຜົນສຳເລັດລວມຂອງທົ່ວປະເທດ./.
ໂດຍ ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານສູນກາງ
ພັກກອມມູນິດຫວຽດນາມ
---------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ.
(1) ໂຮ່ຈີມິນ: ນິພົນຄົບຊຸດ, ສພຈ. ການເມືອງແຫ່ງຊາດ-ຊື້ເທິດ, ຮ່າໂນ້ຍ, 2011, ເຫຼັ້ມ 13, ໜ້າ 419.
- ບົດນີ້ໄດ້ລົງພິມໃນວາລະສານກອມມູນິດ ສະບັບທີ 909 (ເດືອນກໍລະກົດ 2018).